Je Rolins, sires de Nuefchestel sus le Laic, en l’aveschiez de Losanne, faiz savoir à touz... que je, non mie deceu ne controin, mais de ma bone volunté et pour mon profit evidant presenz et à venir, ay volu, vuis, donois, quitte et outroie en maniere et en non de vendicion perpetuel, pour moy et pour mes hoirs, à noble baron Jehan de Chalon, signour d’Arlay, mon tres bien amé signour, pour luy et pour ses hoirs, pour le pris de quatre cenz livres de petit tornois, lesquelx je ay receues doudit monsignour Jehan entierement et tornées en mon profit, que toute la poiz qui sera coillie et faite toutes les années çay en avant à venir en touz les bois et toutes les jouz qui sont de toute ma juridicion et toute ma signorie, ce est à savoir en la chestellenie et en la signorie de Rochefort et de Valtravers, ne puisse estre vendue ne delivrée à nule persone tanque à ce qu’elle soit deschergié une foiz en l’année, c’est à savoir la quinzaine de feste Touz Sains, en aucun hostel de la vile de Valtravers, en laquelle li priorés est, et enqui doit demorer huit jours... [ce qui suit comme dans la charte précédente]. En tesmoignaige de laquel chose, j’ai bailliés ces lettres adit mons. Jehan, seelées de mon seal; et à plus grant fermeté, j’ai prié et requis à nobles homes mons. Gautier de Monfacon et mons. Symon de Mombeliar, signour de Montron, que il metent lours seaux en ces lettres avez le mien seel... Faites et donnés l’an Nostre Signour mil doux cenz nonante et sept, ou mois d’aost.